SKRIFTLIG FORESPØRGSEL E-2885/01

af Juan Naranjo Escobar (PPE-DE) til Kommissionen

(22. oktober 2001)

Om: Spil på Internettet

Tallene viser, at hasardspil er en af de mest indbringende forretninger på Internettet. Internetbrugere vil i år bruge ca. 3 000 millioner dollars på hasardspil. Dette tal er meget lille i forhold til det anslåede beløb for år 2015, da analytikerne anslår, at det beløb, der på verdensplan vil blive spillet for på Internettet til den tid, vil nå op på 177 000 millioner dollars. Hvad angår antallet af personer, der spiller på Internettet, viser beregningerne også en iøjnefaldende stigning. Medens der i øjeblikket på verdensplan er ca. 7 millioner spillere (én million i Spanien), anslås det at der i år 2005 vil være ca. 15 millioner. Med disse fremtidsudsigter kan det ikke undre, at antallet af spillesteder på Internettet er blevet fordoblet det sidste år, således at der fra at være 800 registrerede steder sidste år nu er 1 400.

På trods af disse realiteter har de fleste EU-lande ikke vedtaget regler til regulering af spil på Internettet. Direktiv 2000/31/EF(1) om elektronisk handel opstiller heller ikke regler herfor, på trods af at spil ifølge eksperter også er en form for elektronisk handel.

Påtænker Kommissionen at foretage sig noget i anledning af denne mangel på regler for private internetspil, der har så stor en omsætning, at det kræver en form for retlig garanti?

(1) EFT L 178 af 17.7.2000, s. 1.

Svar afgivet på vegne af Kommissionen af Frederik Bolkestein

(23. november 2001)

Det ærede medlem konstaterer, at der foregår et stadig mere omfattende hasardspil på Internettet. Det er også korrekt, at Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked (direktivet om elektronisk handel)(1) ikke dækker denne særlige form for informationssamfundstjeneste. Kommissionen anerkender dog, at visse aktiviteter i forbindelse med hasardspil i henhold til Domstolens retspraksis er omfattet af EF-traktatens artikel 49 (tidligere artikel 59). Medlemsstaterne har ligeledes i henhold til samme retspraksis ret til at begrænse den grænseoverskridende ydelse af de pågældende hasardspiltjenester.

Kommissionen vil som led i sin politik til etablering af et indre marked for tjenester, herunder inden for rammerne af sin meddelelse om En strategi for tjenester i det indre marked(2), som den vedtog i 2000, undersøge, hvorvidt og på hvilken måde der skal ske harmonisering på dette område. Det skal i denne henseende noteres, at nationale udbydere af lotterispil også har konstateret, at hasardspil på Internettet af natur er de facto grænseoverskridende og derfor kræver en indsats på fællesskabsniveau.

Endelig ønsker Kommissionen at henlede det ærede medlems opmærksomhed på, at hasardspil på Internettet er underlagt de nationale lovgivninger om hasardspil, eftersom sidstnævnte ikke tager hensyn til, hvilken type medie der anvendes til at reklamere for og/eller tilbyde hasardspil. Det er derfor ikke korrekt at påstå, at disse aktiviteter ikke allerede er lovregulerede. Hindringerne for den fri bevægelighed, som kræver en indsats, opstår i virkeligheden på grund af den indbyrdes forskel mellem medlemsstaternes regulering på området.

(1) EFT L 178 af 17.7.2000.

(2) KOM(2000) 888 endelig udg.